정조 10년
持平任長源疏曰。伏以。嗚呼皇天不弔。王世子邸下奄忽薨逝。臣民痛隕。八域惟均。惟我殿下以止慈之仁。遭割愛之變。摧慟酸苦。可以仰想。而時序易邁。禮葬隔月。岐嶷之姿。何處復覯。溫文之儀。從此永閟。天乎天乎。玆曷故焉。雖然事有常變。理有順逆。從古聖賢。處變如常。身當逆境。應之以順。況今聖質乾健。寶甲鼎盛。推以眷佑之天理。揆以祈祝之輿情。螽斯之慶。朝暮可期。慶必生於哀之餘。福必隨乎禍之後。伏祝聖明。以是寬譬。克思保嗇。仰念四百年宗社之托。俯循億萬命生靈之望焉。仍竊伏念國之有臺閣。尙矣。繩於木。耳目於元首。上而效謇諤匡救之忱。下而主彈壓激揚之論。君德朝綱。是焉攸視。則其不可輕畀而冒據也。審矣。是故必擇其學識之高明。志氣之剛毅。言議之峻正者。以居其職。以責其效。而凡在下之膺是命者。亦必自量而後。乃可進爾。苟非其人。徒有其名。而麟楦鶴軒。只自行呼唱於道路而已。則朝家設置之意。豈亶使之然。而幼而學。壯而行者。果止於是乎。不愧于天。不怍于心。然則如臣賤陋。奚宜於是哉。稟質鹵下。培養淺薄。全沒知覺。百無肖似。雖使阿好者稱之。亦不過倥侗短拙之一物焉耳。天無棄物。倖竊科第。根孤植弱。落拓捿遲。蟄伏鄕廬。蔬水養親。自分爲聖世之閒蹤。無復望淸朝之廁跡。乃於千萬夢想之外。柏府除旨。荐降於草莽之中。召命鄭重。天馹聯翩。恩典亦及於老父。樞銜竝到於蓬門。臣聞命驚惶。罔知攸措。以此昏愚疎逖之賤。荷此光鮮拂拭之寵。生死肉骨。未足喩其洪造。噓枯還榮。不能形其至渥。而況國有新喪。君父疚懷。奔問義重。往役時急。臣於是乎他不暇顧。章皇登塗。力疾驅馳。間承恩遞。遂以私行。來伏旅次。纔數日耳。新除又降。天牌儼臨。臣未敢言私。一謝恩命。只欲伸感分畏義之忱。何嘗有率職論事之望哉。反復思量。萬不合於聖朝風憲之任。此非飾辭例讓。自有公議正論。伏乞聖慈。天地父母。特垂鑑諒。亟命鐫削。仍勅銓曹。勿復檢臣之名於臺侍之望。以嚴官方。以安微分。不勝幸甚。嗚呼。愛君之心。一天所賦。憂國之誠。均民攸秉。臣雖無狀。臣亦人耳。豈無是心與是誠。而點檢平生。無一可取。粗解讀古人書。只聞爲子孝爲臣忠。天理人情當然底物事而已。生逢堯舜之聖。常切蔡藿之忱。而況臣今日之來。卽臣拜君之初。瞻望象魏。丹悃自激。終若徘徊泯默而退。則是臣不惟負吾君。亦所以上負賦與之天。下負敎訓之父。臣豈忍爲是哉。臣雖不敢以臺臣自處。而乃若其一二所懷。則油然感發。緘蓄不得。玆將獻芹之微誠。庸備詢蕘之盛念。惟聖明之澄省而採擇焉。一曰。懋聖學以立治本。臣聞帝王心學淵源。其來遠矣。嗚呼。心法之要。昉於虞書。學之一字。創於說命。此蓋萬世人主出治之源也。何者。舜之命禹曰。人心惟危。道心惟微。惟精惟一。允執厥中。夫以天下而禪。欲天下之安。責之以安天下之道。而其丁寧告戒。不在於政令施措之間。必先於精一危微之訓。則可見是心爲治天下之大經也。說之告武丁曰。惟學遜志。務時敏。厥修乃來。道積于厥躬。夫當日君臣之交勉。方切於舟楫旱雨之喩。而必以遜志積躬之說。發爲治亂君臣之關捩。則可見是學爲君天下之大法也。說所謂學。卽大舜所謂精一。蓋學也者。所以求至乎精一。而精一者。學之極工耳。精屬知。一屬行。知行兩進之功。斯其爲唐虞三代聖聖之一串貫來。至孔門而其法大備。逮朱氏而其說尤明。大學之格致誠正。中庸之明善誠身。庸學之章句或問是已。堯止一言。舜加三言。孔朱則又千言而萬語。蓋世愈遠而文愈繁。旨益彰而道益明。如日在上。開眼可覩。如道當前。擧足可蹈。世之任君師之責者。能有志於學。則夫何患知行之迷其方乎。大抵三正以上。君與師一道。學與事一理。君以治之。師以敎之。學以源之。事以委之。故德業如彼其隆。功化如彼其深。降自秦漢。君焉而不師。事焉而不學。人心本危而益危。道心本微而益微。沈沈百世。醉生夢死。世無善治。良以是夫。恭惟我殿下天縱之資。日新其德。秉二帝傳授之心法。遵列聖繼承之學術。無偏無黨。懋建其有極。克勤克邁。丕闡我斯文。全體旣立。大用將周。則殿下於此學。有其志有其事。又有其始矣。其於致知力行之工。不患其不深造。然而如或執此而遽以爲吾知已盡。吾行己足。則聖人緝熙之功。將未免半塗之歎。譬彼不息之乾。健於寅而停於午。無疆之坤。運於東而止於西。則其何以畢造化之功。生成之澤哉。猗歟我聖上今日之日。惟休亦惟恤。光御纔過十年。寶齡未滿四旬。如軔初發。行路尙遠。如春始啓。歲功尙多。安得不慥慥然知而又知。行而又行。以爲吾出治施事之大經大法也哉。自吾之語默形色一動一靜之近。以至於天地古今萬事萬物之多。莫不有至實之理。至當之則存焉。卽所謂天然自有之中也。知之者。所以知此中也。行之者。所以行此中也。夫旣得其中而允執之。則體用一原。顯徵無間。以之而發號令。以之而賞善罰惡。以之而治國平天下。無所處而非中。中之德。其盛矣乎。若夫知行用工之方。則庸學諸儒之說。備矣。以臣蒙學。何敢贅焉。而澈上澈下。惟在於敬。成始成終。無出乎誠。抑嘗觀夫洪範九疇。歸重於中五之皇極。而極之要。在五事。事之本在思。思者其非所謂心而爲學之主宰者乎。愚臣之所望於吾君者。高宗之學。堯舜之心也。所期於吾邦者。殷道之復興。唐虞之雍熙也。伏願殿下。其鑑于玆。惟永罔愆。易曰。知至至之。可與幾也。知終終之。可與存義也。詩曰。靡不有初。鮮克有終。惟聖明留意焉。二曰。嚴懲討以闡大義。臣聞春秋作而亂臣賊子懼。嗚呼。吾夫子。一匹夫耳。握寸管而成一篇。討旣骨而誅其心。使天下後世之爲人臣而懷二心者。有所懲懼而不敢肆焉。今我聖上。以堂堂千乘之君。所蹈者孔氏之道。所秉者王者之權。旣有其德。又有其位。太陽遍照。何陰不伏。至澤旁流。何惡不化。而兇醜之徒。不絶其種子。朝鋤而暮生。昨除而今萌。此其故何哉。噫嘻。痛矣。乙丙之變。尙忍言哉。逆魁戎首。次第就戮。凶腰亂領。前後伏法。今不必更爲之泚筆疊狀。而所可痛者。西島之女妖。乃移於近郊。南渤之戚凶。反出於平陸。逆天之榮相。鬼誅先及。射日之福瑮。輿憤未快。寬典每多於威猛。仁恕輒勝於義斷。甚至如賊夏之窮凶極惡。亘萬古所無之大逆。而端緖未究。支屬尙存。由是之故。鰌或舞於白日。草又生於春風。種種逆獄。枝葉蔓延。其所以損國體而累聖德。爲如何哉。懲討不嚴。大義未闡。而其國之不亡者幸耳。至若李廷楫等三醫。罪關國本。天討之所不容。王法之所不赦。粵我聖上。光承曆服。每以儲嗣之晼晩。擧國上下一心渴望。乃於壬寅秋。甲觀騰祥。睿質載誕。環東土凡有血氣者。莫不延頸而歸心。一日而喜一日之無恙。一年而幸一年之無故。位號之旣定。則擧欣欣然相告曰。此吾君之子也。慶科之以設。則雀躍焉相賀曰。此吾世子之科也。屈指計年。漸至衣若干尺。哀哉痛哉。誰謂今年春秋纔五。遽有此萬萬不意之凶變哉。究厥所祟。只在斷乳。斷乳之議。廷楫主之。雖在閭巷間賤人兒。五歲前不乳。鮮不招瘦而致病。況於至貴至重之地。敢以此說諉之。其心所在。抑獨何哉。名爲醫官。非不知此。繼以有誤藥之擧。特其次第事耳。國人莫不欲食其肉而寢其皮。誓不與此賊共天。斯可見一國公共之憤。其可以蟣蝨之賤而緩其罪耶。三醫正刑。一日難徐。臣謂從今以後。亟允三司之諸啓。以副八域之輿望。斷不可已也。伏願殿下。夬揮乾斷。廓掃氛穢。以賁春秋之一治焉。書曰。樹德務滋。除惡務本。又曰。辟以止辟。乃辟。惟聖明留意焉。三曰。奬節義以培士氣。臣聞士者。國之元氣。而士之所尙。氣爾。嗚呼。天地之間。蓋有一氣。氣有正氣直氣浩然之氣。氣之發。隨處名言。而其實。一而已矣。人之生於兩間者。孰非是氣之稟。而惟士也所抱大所負重。鍾得是偏多。蓋氣非士不行。士非氣不立。故曰士氣。士氣振則扶綱常樹風聲。其國以寧。士氣不振。則俗習委靡。趨尙汚下。其國遂亡。國之有士氣。猶木之有根。水之有源。水無源則涸。木無根則枯。國無士氣則亡。士氣之有關於國。若是其大矣。雖然士氣不能自士氣。惟待上之人。培養之如何耳。如欲培養士氣。莫若崇奬節義。夫節義者。士氣之所爲也。因其所爲。而褒揚之羽翼之。則其爲之者。自然興起而益振焉。此必然之理也。肆昔喆王。㫼此之理。人之有氣節者尙之。士之有忠義者引之。風時人而範來俗。鼓一世而聳百代。不然。穎川之水。孰許人洗其耳。而西山之蕨。一任他采采乎哉。或者謂節義。衰世事。此非有道者之言。臣竊謂節義。卽道學中一事耳。若使稷契生於亂世。則必不讓逢干之忠烈。如令逢干。出於聖代。則庶無媿稷契之功業。易地則皆然。其可二視之乎。又況東海高風。能掃秦人之萬甲。桐江一絲。竟扶漢家之九鼎。則源出於上而利歸於國矣。洪惟我大東。自殷師以後。尤以風節禮義爲國。曁我聖朝四百年。養得來孔厚且遠。觀於龍蛇丙丁間烈烈僉君子。可知已。夫何近年以來。所謂士氣苶然靡然。人無正直之論。儒多苟且之習。父兄之所敎詔。師友之所講明。若非溫飽之計。則是保全之望。以言乎朝廷。則平居旣無忘軀犯顔之直。緩急豈有殉君死上之烈。以言乎學校。則尋常元無讀書窮理之工。倉卒寧有扶倫衛正之效。京風鄕俗。打成一片。間有頭角之稍異。持操之自好者。則輒群起而衆攻之語直而氣肅者。認以生事之人而避之。心一而姿純者。諉以無用之物而擯之。衆楚一齊。終然同歸。以便給伶俐爲人才。以因循軟熟爲時體。夫禮義廉恥。是爲四維。今之世。亦有四維乎。文行忠信。是爲四敎。今之人。亦知四敎乎。甚至尊周二字。擔閣一邊。含冤忍痛。漫不知何說。匪風下泉。恬不思其微旨。世道人事。良可哀痛。士氣如此。節義何望。節義旣亡。宗國何地。今日廷臣。亦嘗有以袁安之涕。賈生之哭。爲殿下陳此事者乎。噫。其悲矣。忠臣盡節。非爲靑史之贊。烈士死義。不待明主之知。是故海窖嚙雪之臣。自分泯跡於黃沙。睢陽嚼指之士。何曾致身於赤墀。雖然此乃千百代一人耳。下此一等。必待上之導率而後作。伏願殿下。深究其導率之方。褒奬之典。使此世之人。知節義之可尙而不可侮。則凡天下流行充塞底一氣。豈豐於古而嗇於今耶。孟子論氣。若曰是集義所生。詩曰。思皇多士。生此王國。惟聖明留意焉。四曰。存紀綱以正人心。臣聞紀綱頹廢。則君不君國不國。嗚呼。天以五紀。成化育之功。人以三綱。正彝倫之序。王者當天人之會。爲紀綱之主。其尊爲大一統之紀。其德爲總萬目之綱。綱之紀之之所以爲太阿之柄者。允若玆矣。故紀綱立則民志定。紀綱不立。則人心不正。今日紀綱。可謂立否乎。內以都城。外以鄕曲。紛紛百怪。悠悠萬奇。少無安閒忠厚之風。皆有迫促乖戾之氣。輿儓下賤。斥號宰相之名而詬辱之。樵牧愚氓。敢議朝廷之政而誹謗之。義理則弁髦矣。名分則弊屣矣。庶人之稍饒禁臠而后飾。寒士之素乏一瓢而百結。負升而乘。何寇之至。冠倒而屨。何位之有。方長不折。文義誤認。貴人無種。邪說肆行。抑陽而扶陰。遂成一副當俗套。干名而犯義。還作常茶飯例規。下焉而凌上。賤焉而犯貴。幼焉而侵長。少人也而侮君子。倫常之變。處處而起。風化之罪。在在而然。輒以掩置爲事。類以彌縫爲能。噫嘻。紀綱之頹敗至此。風俗安得不薄惡。風俗之薄惡至此。人心安得不陷溺。興訛造訕。良民變爲鬼蜮。樂禍思亂。赤子半是龍蛇。殿下深居九重。何以知人心世道之至於此哉。玆蓋有由焉。聖上有從諫之量。而朝陽之鳴鳳不聞。聖上有求賢之誠。而空谷之白駒不來。朝野懈惰。百事姑息。馴致其道。以至於此耳。臣愚以爲。人心陷溺之害。反有甚於亂逆層生之禍。蓋層生之亂逆。其罪易見而其禍近。陷溺之人心。其跡難見而其害遠。殆孟子所謂楊墨之禍。甚於洪水猛獸者也。自古及今。人心世道。至於如此。而其國之爲國。非臣攸聞。可不戒哉。可不懼哉。伏願殿下。穆然深思。赫然改圖。廣求直言。博詢公議。其於忠逆之辨。則益加夬斷而嚴之。其於惠鮮之政。則益加喣濡而仁之。明白洞快於注措之間。丁寧反復於絲綸之中。霜露竝行。肅舒交至。則轉移之頃。風采立異。王綱斯可存而人心庶可定矣。詩曰。勉勉我王。綱紀四方。易曰。信及豚魚。惟聖明留意焉。五曰。勉修省以答天譴。臣聞天鑑孔赫。災不虛生。烏呼。天人相與之際。甚可畏也。臣謹按西銘。以天地爲大父母。以大君爲其宗子。又按春秋。以元春王正。明人君之道。在體元居正而奉若天道。蓋天視君猶子。君事天如父。君有一念之善。則天垂和風慶雲之祥。君有一念之非。則天示彗孛薄蝕之災。是在洛書庶徵之疇。蓋由五時五恒之若。其所謂若。孰使之然哉。今我聖上。代工行化。脫面稽天。若宰成輔相之罔愆。昭事欽奉之無咈。而未滿一紀。災異百出。至於今年元朝之日食。仲春之地震。而其變極矣。不審上天於我殿下。何怒而若此哉。孔光謂天道不必憂。安石謂天變不足畏。此皆侫耳慢耳。得罪於天。劉向之徒。又以某災爲某失之應。其說則拘滯不通。獨有董仲舒一言爲可據。其言。若曰君有失道。天出災害以告之。不知自省。又以怪異警懼之。尙不知變。而敗傷乃至。旨哉言乎。臣亦有驗於近事者。向在癸甲。歲大侵。民無幸矣。時則我殿下特發惻隱之衷。大設賑濟之策。萬民生活。八域蹈舞。其年秋大熟。越明年又大有。臣以此知仲舒之言不誣。而天心之仁愛我殿下。若是其至矣。初以凶荒警之。爲殿下之時有所失。繼以豐樂報之。以殿下之終盡其道。然則今春災孽。安知非天意之有待耶。昕臨法典。璜珮𤨿𤨿。殿下於此時。則無爽儀。暗室屋漏之中。亦如斯否。日御經筵。玉音琅琅。殿下於此時。則無失德。蜎淵蠖濩之際。果如斯否。天地鬼神。臨上質傍。惟我殿下。無微而不修省。無隱而不恐懼。常常曰。我之學問雖勤。而心術猶欠精一歟。懲討雖嚴。而妖孽猶多失漏歟。好善自謂如渴。而賢路尙未廣歟。從諫自謂如流。而言路尙未開歟。士氣摧折。而人心反側歟。貪墨熾歟。奢侈盛歟。帝之譴我。豈無其以。以此數事。再三自反。有則改之。無則加勉。若子之事親。親怒而愈惕。雖非當怒。慄慄引罪。則親心底豫。竝與本事而渾化。伏願殿下。懋哉懋哉。對譴如敎。視履考祥。以盡修德省躬之實。則豈無消災致休之應哉。書曰。皇天無親。克敬惟親。詩曰。畏天之威。于時保之。惟聖明留意焉。六曰。廣聰明以得入才。臣聞才不借於異代。蓋天所以降纔於此世。只欲以需用於當代。是以一代之才。自足了一世之事。事有難易。而世無無事之世。才有大小。而代無無才之代。何必遠求乎他。而恥今之不古若哉。求之則得之矣。嗚呼。崑山不崩。玉出無窮。蒼海不竭。珍藏無盡。天不墜矣。地不隤矣。生生之理。化化之氣。古猶今而今亦古。則是理與是氣。豈古之人獨稟。而今之人不得稟乎。但天視其世之所事而異其才耳。勛華文明時。則有若蘷龍。湯武征伐時。則有若伊呂。三國風塵。多生將才。六朝綺麗。多出文才。奎躔五星之運。則又彬彬然儒賢矣。靑丘沿革。髣髴中華。聖朝人才。於斯爲盛。前後輩出。難以歷數。況今瑞日中天。聖運方啓。文敎幾躋於休明。治化將臻於郅隆。則何獨無需此時命此世之所謂其才者哉。龍必雲虎必風。有君無臣。其說不出。聲相應氣相求。主聖臣賢。其類必至。以殿下爲君。而謂無才智之臣。臣未之信也。方今朝著淸明。群俊濟濟。文經武緯。鱗躍翔集。經邦濟世恒於斯。急病讓夷恒於斯。只是他盤錯不遇。利器無別。歲寒未至。後凋難分。其可以此而少之乎哉。雖然不止於此。嘉穀生於野而爲祿。美木産於山而爲材。山野之間。亦旣無可用底人哉。懷抱瑾瑜。深藏不市者。想或有之。蘊蓄經綸。遯世無悶者。抑亦有之。海月巖雲。嘐嘐自得。以待其時者。亦無怪其間有之矣。此等人出而爲用於世。則大可以爲蘷龍伊呂。小可以爲黼黻干城之材。斯又非殿下之臣而今世之才乎。寧適求之而或不得。豈曰無之而初不求。此非大聖人待人之道。惟願聖明。勿貳乎在朝之近。勿忘乎在野之遠。亟思其求得之術焉。噫。八字之宏。四陲之遐。非一人耳目之所能周。必以天下之耳爲吾耳。天下之目爲吾目。以廣吾聰明。然後遠者可聞。隱者可見。而所求斯可得矣。安車滿輪。反是末節。束帛加璧。只歸繁文。雖然天地生物。本無全功。聖人用才。各取一能。是以百藥臚陳。烏喙亦可已疾。八音繁會。祝敔猶能節聲。誠能求之以此。而用之如此。則自無求備之失。豈有侵官之患哉。書曰。明四目達四聰。又曰。傍招俊乂。列于庶位。惟聖明留意焉。七曰。思變通以革時弊。臣聞法久則生弊。弊甚則當革。嗚呼。當今之弊可革者。多矣。先王作法。法非不美。後聖守法。法非不習。爭奈半千年傳來。時異古今之宜。俗殊淳澆之尙。以至政無不弊。弊無不痼。比如金甌玉衡。歲剜年磨。圭角多觖。星銖屢變。則不得不趁其典型之尙存。亟思所以補隙塗痕。以復其舊。此勢之然而理之常耳。凡今之所以爲國憂民患者。有難一一毛擧。臣請先言其最急者。曰稅船之弊也。曰糶糴之弊也。曰軍兵之弊也。曰迎送之弊也。曰科擧之弊也。大抵我朝田政略倣禹貢九等之制。而當初定結。旣不任於厥土。至今收稅。又不循乎其年。災年災俵。太半尾閭。而戶首之斗。其剩如贅。船頭之斛。其浮如湧。及其裝載。又無土船。船自三江。江人壑慾。嗾其掊克。恣其貪饕。大洋孤帆。蒼茫夜壑。民多再徵。國受半納。民安得不窮。國用安得不匱。莫重正供。其弊如此。此稅船所以合有變通者也。還穀之法。蓋取古人義倉之規。將以活民。反以病民。民初輸納。充溢其斛。沙租鑿米。可種可飯。到民受食。米半其套。米則半租。租則半糠。向汝所納。神遁羽化。及其再輸。刑杖狼藉。禍延姻族。徵督火發。民安得不困。國穀安得不縮。莫重天倉。其弊如此。此糶糴所以宜有變通者也。兵藏于農。我監乎唐。而軍不知兵。兵不成樣。田氓野童。御三狐不給。朽弓破鏑。殺一雛何能。虛簿風雲。秪是烏有。白地組練。便同兒戱。幸今南北無警。升平日久。而若以乘除之氣數推之。則難保其每如今日。桑土之戒。濡袽之備。恐不可不爲之地。而文恬武憘。慢不爲心。民安得不懼。國勢安得不殆。莫重戎事。其弊如此。軍兵所以當有變通者也。方伯。一道之命。守令。百里之本。久任則責成。數遞則蔑效。雖熙皞之世。必九載而後始行黜陟。況此衰世。何責之速。朝差夕遞。人不自信。倐來忽去。民無所定。幽明殿最。何暇得其實。新舊迎送。適足爲其費。是故民得新官。先憂駄價。官得新除。先穿曲徑。至於內職。促數尤甚。民安得不疑。國綱安得不紊。莫重官方。其弊如此。此苽限貶規之應有所變通者也。科擧一事。則其弊最多。原夫七書講誦。只是尋行數墨之學。六體功令。本非經天緯地之文。比周室賓興而多慙。視漢家孝廉而猶歉。雖使盡其道而得其才。亦爲遺其本而尙其末。況今其法之行己久。其流弊益甚。承訛襲謬。莫可收拾。且以經工之弊言之。則厥初法意。蓋爲經術。而後人科臼。專在利祿。自少小而徑入。至白首而蒙學。僅以諺解。誦其音釋。至於文義。茫如聾瞽。何望其有得於性理之學。治平之道哉。窮則爲書師。不贍童蒙之訓。達而作文官。猶短吏胥之牒。未必皆然。大槪如斯。至若製述科。尤有所甚焉者。棘圍縫彌。先失待士之禮。較藝衒能。殊非訓民之術。誓乃畔之始。聚爲爭之端。北來雙冀。恐難免作俑之責矣。況聞法也者。待人而行。有法無人。則烏能免今日之弊也哉。今日科弊。政在欲速與循私。若言其欲速之患。則寅題卯券。筆捷如電。風批雨抹。鑑別如神。緇巾汲汲於進取。奚暇擇齊門之竽瑟。朱筆忙忙於考出。何暇辨鄭詩之玉礫。以故文多貽笑。牓不叶望。若言其循私之患。則終南之捷徑多開。拱辰之冥牓罕聞。主司頭顱。間或冬烘。擧子經營。半是丕休。無文而華。我罔知其攸爲。不耕而穫。誰復明其所以。況其爲文。全不成章。弱調脆格。無非衰世之氣。凄辭冷韻。有似亡國之音。蓋文者。載道之器。有可以觀世敎。而當此熙明之世。有此蕭索之文。識者之憂。厥惟久矣。此莫非士乏素養。人無定力。專以躁競于謁。陷其心術而然耳。心術旣陷於未仕之前。事業可想於已仕之後。士習何以正。人才何以得。朝家申飭。前後至嚴。而以講以製。弊端如右。今日科制。尤不可不爲之變通者。此也。噫嘻。百弊之中。五弊尤甚。若由今之道。無變今之俗。聖明雖勤於宵旰。臣工雖勞於內外。其於陶鑄之功。恐無毫絲之效。臣以白首之年。不勝漆室之憂。玆敢冒陳其狀。以道其故。而至於救弊之策。螻蟻微臣。何敢容喙。伏願殿下。亟令廟堂。講究其存革之道。審正其便宜之術。以幸民國。不容蹔緩。其要只在聖明之一心耳。噫。此豈謂變舊章而作新法云乎哉。易曰。變則通。通則久。又曰己日乃孚。革而信之。惟聖明留意焉。凡此七條疏陳。亶出一斗腔血。雖無驚天動人之說。亦有憂明危治之誠。惟殿下勿以卑近而忽之。勿以腐陳而略之。因其淺而及其深。必以諴小民。爲祈天永命之本。以誠身爲諴小民之本。以心爲身之本。而心之要在學。學之爲學也。蓋與經生文士。音義攛掇不同。敬以徹之。誠以成之。念終始典于玆。玆非向所謂說之謨。大舜之訓耶。雖然此亦有急先務。其惟曰立志。志者。心之所之而做事之的也。自古聖喆。莫不先正其志。志乎王則王。志乎伯則伯而止耳。古人有云作法于涼。末流猶貪。今若不志王而志伯。則其規模制度。恐亦爲桓文漢唐之下矣。豈不令志士。發歎於千載之後哉。於休我聖明。以不世出之君。當大有爲之時。視古爲師。何遽不若。以明理盡性爲志。則姑息小康之論。不敢入矣。以奮發振作爲志。則循塗守轍之說。不能動矣。以正大光明爲志。則諂邪卑弱之習。自然消融矣。以弘毅純實爲志。則輕佻浮薄之俗。自爾蕩滌矣。以博施爲志。則一夫不獲。咸我之恥。殿下誠能立此志行此志。則二帝可三。三王可四。而天下之幸。臣亦與焉。臣方以二帝三王。望吾君。何獨不以二帝三王之臣。待今日之群臣乎。益告舜曰。帝德廣運。乃聖乃神。乃武乃文。夫孰曰舜無是焉。而朱蔡猶嫌其爲面諂。釋其不然。而定註爲贊堯之辭。蓋人臣告君之義。以此而可見矣。故禹。以丹朱戒舜周公。以商受戒成王周昌。以其君爲桀紂。劉毅以其主爲桓靈。其言則不遜矣。其類則不當矣。然而時君不罪。後人傳美。臣常怪夫後世疏章及奏語。則皆是順旨之溫辭。未見批鱗之直舌。若以此認爲臣分之當然。而欲作君德之表章。則伊尹非聖者乎。其必以言之逆心者求諸道。遜志者求諸非道。何哉。今臣於此疏。敷心效膂。無言不到。而猶不免爲宋臣文天祥不激不泛之論。此又臣之罪也。況以蓬蓽賤蹤。虫蠓微命。濫竽是懼。漏巵宜戒。雖使無言。誰曰不可。而必以僭妄之見。敢陳瀆擾之章。大而時政。細而民情。輒事縷縷。殆成萬言。其愚甚矣。其罪大矣。旣犯雷霆之威。寧逃斧鉞之誅。非不知此。猶且爲此。此可見其心之有不能自已者矣。如以一得之獻。或有半分之補。則臣雖萬萬滅死。亦無悔。更乞聖慈。察其愚而憐之。正其罪而嚴之。嗚呼。言有盡而意不可窮。臣於治疏將上之際。纔得覽僚臺疏啓。始知李東馨。有罔赦之罪。蓋臣新從下土來。病伏私邸。不出門外。茫然不聞事端故耳。試以僚言與聖批。俯仰參互。讀之未半。毛骨俱悚。噫。丙申春大義理。今不敢詳言。而眞所謂建不悖質無疑俟不惑者也。天下後世。孰敢有異言。而況爲今日聖明之臣子者乎。惟彼東馨。以當時漏網之魚。爲今日吹沙之蜮。闖呈一疏。托以論人。暗售其包藏之禍心。欲逞其網打之凶計。論其罪狀。誅戮難逭。臣謂李東馨。設局嚴問。有不容少緩。今於一東馨。若不以當律治之。則臣恐亂逆。從此接跡而起。向所謂懲討不嚴。其國危亡者。此之謂也。臣無任云云。答曰。省疏具悉。諸條陳勉。無非切實。爾於新入之初。有此言事。極用嘉乃當體念。爾其勿辭察職。